Vier vas vir moordtog in Kaapstad wat drie eisArgieffoto: SAPD Die polisie het vier mans in Kaapstad in hegtenis geneem in verband met ŉ moordtog in die stad wat die lewe van drie mense geëis het. Sers. Noloyiso Rwexana het Sondag gesê die sukses volg ná die moordtog Donderdag in Harare in Khayelitsha. “Die eerste voorval het omstreeks 02:45 in Bukwayostraat plaasgevind. Vier verdagtes wat in ŉ wit VW Polo gery het, het na bewering op ŉ 36-jarige man geskiet en hom noodlottig gewond,” het Rwexana gesê. “Nog ŉ slagoffer is geskiet en gewond en sterk tans in die hospitaal aan.” Rwexana het gesê teen 07:30 het die verdagtes na die Endlovini-nedersetting gery waar hulle nog ŉ slagoffer ontmoet en verskeie kere geskiet het. Die man is op die toneel dood. “Die groep is kort daarna na Hlobostraat waar hulle glo ŉ 27-jarige slagoffer doodgeskiet het.” Die polisie het ná die moordtog ŉ volskaalse soektog na die verdagtes van stapel gestuur en hulle is Vrydag reeds in hegtenis geneem. Tydens die inhegtenisnemings het die polisie beslag gelê op ŉ Norinco-pistool en ammunisie. Die verdagtes, onderskeidelik 20, 21, 22 en 33 jaar oud, sal na verwagting Maandag in die Khayelitsha-landdroshof verskyn op drie aanklagte van moord en een van poging tot moord. Twee van die verdagtes sal ook van die onwettige besit van ŉ vuurwapen en ammunisie aangekla word.